Rihards Lomažs

**Rihards Lomažs** (dzimis  Tukumā) ir Latvijas basketbolists, spēlē uzbrūkošā aizsarga pozīcijā. 2026. gadā pārstāv Lietuvas Basketbola līgas klubu Klaipēdas "Neptūnas". R. Lomažs ir Latvijas basketbola izlases spēlētājs un komandas kapteinis. 2019. gada Latvijas—Igaunijas Basketbola līgas čempions un MVP BK Ventspils sastāvā.

Uzaudzis Valdemārpilī, jaunatnes līmenī trenējies basketbolā Talsu sporta skolā pie trenera Arkādija Bajāra.

## Karjera
2013.—2014. gada LBL sezonā pārstāvēja no jauniešiem veidoto komandu "LMT Basketbola akadēmija". Pēc tam spēlējis BK Jelgava un BK Jūrmala, bet vairākas sezonas pārstāvējis vienu no Latvijas Basketbola līgas spēcīgākajiem klubiem BK Ventspils. 2016. gadā guva smagu traumu (ceļgala krustenisko saišu plīsums) un bija spiests izlaist visu sezonu. 2018. gadā BK Ventspils sastāvā kļuva par Latvijas Basketbola līgas (LBL) čempionu, bet 2019. gadā kopā ar komandu uzvarēja Latvijas—Igaunijas Basketbola līgā; R. Lomažu atzina par finālsērijas vērtīgāko spēlētāju.

Pirmais ārvalstu klubs, kurā spēlējis, bija *[[ASVEL Basket]]* no Francijas. 2021. gada vasarā noslēdza līgumu ar Turcijas klubu *[[Denizli Basket]]*. 2022. gada jūlijā tika paziņots, ka R. Lomažs pievienojas Spānijas ACB līgas klubam *[[Basket Zaragoza]]*. Pēc neveiksmīga sākuma (seši zaudējumi sešās spēlēs) jau novembrī spēlētājs klubu pameta, uzreiz pievienojoties Vācijas Bundeslīgas klubam Oldenburgas ''EWE Baskets''. 2023. gada sākumā R. Lomažs guva smagu ceļgala traumu, vēlreiz saraujot krusteniskās saites, kas liedza spēlētājam būt Latvijas izlases sastāvā 2023. gada FIBA Pasaules kausā.

2023. gada oktobrī atgriezās laukumā pēc traumas, atkal pārstāvot Turcijas klubu *[[Denizli Basket]]*. 2023. gada 29. decembrī R. Lomažs parakstīja līgumu ar Latvijas basketbola izlases galvenā trenera Lukas Banki trenēto Itālijas klubu Boloņas "Virtus", kura sastāvā spēlēja arī Eirolīgā. Pēc nepilnas sezonas Itālijā, kuras laikā spēlētājam neatradās nozīmīga loma komandas rotācijā, līgumsaistības netika turpinātas. 2024. gada rudenī R. Lomažs jau trešo reizi noslēdza līgumu ar Turcijas līgas sezonas vājāko klubu *[[Denizli Basket]]*, bet 2025. gada sākumā atgriezās Vācijas Bundeslīgā, pievienojoties Bonnas "Telekom Baskets".

2025. gada vasarā R. Lomažs pievienojās Lietuvas Basketbola līgas klubam Klaipēdas "Neptūnas", kas spēlē arī ULEB Eirokausā. 2026. gada janvārī viņš aizvadīja karjeras rezultatīvāko spēli starptautisko klubu turnīru līmenī, gūstot 33 putnktus uzvarā pār ''Hamburg''.

### Latvijas izlase
Spēlējis Latvijas jaunatnes basketbola izlasēs. 2013. gadā Nikolaja Mazura vadītās U-18 izlases sastāvā izcīnīja 4. vietu U-18 čempionātā, kas notika Latvijā.

Latvijas pieaugušo izlases sastāvā debitējis 2018. gadā un strauji kļuvis par vienu no komandas līderiem. 2021. gada novembrī spēlēs pret Serbiju un Slovākiju R. Lomažs guva attiecīgi 33 un 28 punktus, būdams rezultatīvākais Latvijas izlasē, kā arī pēc šī rādītāja izvirzoties līderpozīcijās starp visu Eiropas komandu spēlētājiem 2023. gada Pasaules kausa kvalifikācijas turnīrā. Pašā finālturnīrā, kurā Latvija izcīnīja 5. vietu, R. Lomažs nevarēja piedalīties , jo ārstējās pēc traumas.

Latvijas izlasē lielajos starptautiskajos turnīros R. Lomažs debitēja tikai 2025. gada Eiropas čempionātā Rīgā, 29 gadu vecumā kļūstot par vienu no vecākajiem Eiropas finālturnīru debitantiem izlases vēsturē. 

Pēc tam, kad iepriekšējais izlases kapteinis Dairis Bertāns, paziņoja par karjeras noslēgšanu izlasē, 2025. gada novembrī R. Lomažs kļuva par izlases kapteini.

## Atsauces

## Ārējās saites